Ričardas Anusauskas

Ričardas Anusauskas (g. 1958 m. vasario 5 d. Šiauliuose) – fotografas, pianistas, menininkas, verslininkas.

 Biografija 

Nuo 1972 iki 1976 m. studijavo Šiaulių muzikos technikume, baigė pianistės prof. Veronikos Vitaitės klasę, įgijo pianisto specialybę, vertėsi grodamas pianinu, fortepijonu. Nuo 1976 iki 1981 m. studijavo Lietuvos valstybinės konservatorijos Klaipėdos fakultete, įgijo estradinio orkestro vadovo specialybę. Nuo 1982 iki 1985 m. studijavo Leningrado Kultūros institute, įgijo masinių estradinių renginių režisieriaus specialybę.

Po Lietuvos Nepriklausomybės atkūrimo su Algirdu Kaušpėdu organizavo pirmąjį „Roko maršą“ per Lietuvą, buvo atsakingas už Šiaulių zoną. Buvo Lietuvos radijo ir televizijos (LRT) lengvosios muzikos orkestro direktorius. Fotomenininko Rimanto Dichavičiaus vadybininkas, kartu su Rimantu – vienas iš meno žurnalo „Baltic Art“ (jame pristatomi Baltijos regiono dailės kūrėjai) leidėjų, kompozitorius, dainų (rašomų dukrai Evelinai) autorius„Šiaulietiškos šaknys // Talentinga atlikėja žvaigždžių liga neserga“, Ričardas Jakutis, „Šiauliai plius“, 2007 m. rugpjūčio 24d. . Anusauskas yra 2 autorinių CD autorius, parašė daugiau negu 60 dainų ir tekstų. Užsiima plokštelių leidyba, išleido du DVD muzikinius klipus. 2008 metų muzikos festivalio „Slavianskij bazar“ dainų konkurso komisijos narys (Lietuvos atstovas)„Dešimtuko“ laimėtojas nugalėjo ir „Slavianskij bazar“, panele.lt informacija .

Lietuvos foto menininkų sąjungos narys. Nuo 2002 m. – Lietuvos autorių teisių gynimo asociacijos (LATGA) narys, Vilniaus miesto darbdavių ir verslininkų konfederacijos tarybos narys, Vilniaus klubo narys.

Susituokęs, iš pirmos santuokos 3 vaikai (dukra – Evelina Anusauskaitė, muzikos atlikėja).

 Kūryba (fotografija) 
Fotografuoti pradėjo nuo 15 m. (profesionaliai – nuo 2003 m.). Sukaupė didelį fotografijų archyvą įvairia tematika. Didelė dalis – iš kelionių (yra aplankęs per 170 valstybių).

Surengė daugiau nei 150 foto darbų parodų. Daugelis  iš jų – tarptautinės: Prancūzijoje - Bordo pilyje, Estijoje, Latvijoje, Lietuvoje,  Rusijoje, Latvijos mokslų akademijoje - Rygoje, daug kartų Baltarusijos mieste -Vitebske, vykstančiame festivalyje „Slovianskij Bazar“. 2010 m. parodą Minske filmavo nacionaliniai televizijos kanalai,  apie ją rašė pagrindiniai laikraščiai ir žurnalai, parodoje eksponuotus darbus įsigijo dailininko ir akademiko A. Savicko galerija. Darbai skelbti Lietuvos ir užsienio spaudos leidiniuose, interneto tinklalapiuose,  ne kartą rodytos laidos per įvairius televizijos kanalus Lietuvoje ir užsienyje. 2012 m. kartu su geriausiu pasaulio fotografų penkiasdešimtuku buvo pakviestas į pasaulinį fotografijos kongresą Kinijoje, kur pristatytė  savo kūrybinius  pasiekimus. 
Už kūrybinius ieškojimus ir pasiekimus 2012 m. apdovanotas LATGA  aukso žvaigžde. Pvz., 2006 m. Latvijos nacionalinėje akademijoje pristatyta apie 120 darbų; vėliau paroda perkelta į Lietuvos Respublikos ambasadą Latvijoje (tuometinis vadovas – Antanas Vinkus). Autoriaus darbai įdėti į Lietuvos fotomenininkų leidžiamą prestižinį albumą ”Lietuvos fotografija: „Vakar ir šiandien” 2007 m. Žurnale „Foto žurnalas entuziastams“ 2009 m. darbai pristatyti dešimtyje puslapių.

Parengė 5 knygas – foto darbų albumus: “Toli iš Arti“; "Mandarininė antelė"; "Azijos dvasia"; "Gražuolė Lietuva"; "Čia Lietuva".

2017 m. Ričardas Anusauskas pristatė dokumentinį filmą apie laukinę Lietuvos gamtą "Keturi metų laikai".

2020 m. kartu su žmona Rūta pristatė dokumentinio filmo apie laukinę Lietuvos gamtą antrąją dalį "Keturi metų laikai 2".

 Šaltiniai 

 Nuorodos 
 Anusausko darbų galerija 

Kategorija:Lietuvos menininkai
Kategorija:Lietuvos fotografai
Kategorija:Lietuvos keliautojai